《直沽谣》
元代·臧鲁山

杂遝东入海，归来几人在。纷纷道路觅亨衢，笑我蓬门绝冠盖。

虎不食堂上肉，狼不惊里中妇。风尘出门即险阻，何况茫茫海如许。

去年吴人赴燕蓟，南风吹人浪如砥。一时输粟得官归，杀马椎牛宴闾里。

今年吴儿求高迁，复祷天妃海上船。北风吹魂坠黑水，始知溟渤皆墓田。

劝君陆行莫忘莱州道，水行莫忘沙门岛。豺狼当路蛟龙争，宁论他人致身早。

君不见贾胡剖腹藏明珠，后来无人鉴覆车。明年五月南风起，犹有行人问直沽。